Kerajaan beli hasil pertanian
ADI SAFARMAN BETONG: Sasaran kerajaan yang berusaha membeli hasil petani dan pekebun
menerusi Jabatan Pertanian merupakan inisiatif membantu pihak terbabit daripada
mengalami kerugian dengan lambakan hasil yang tidak dapat dijual akibat
Perintah Kawalan Pergerakan (PKP). Pegawai Pertanian Bahagian Betong, Petrus Kang memberitahu dalam usaha itu,
kerajaan menerusi Jabatan Pertanian Bahagian Betong memberi peluang kepada
penglibatan Pertubuhan Peladang Kawasan (PPK) Saribas dan PPK Kalaka membantu
petani dengan membeli hasil pertanian mereka agar tidak berlaku lambakan hasil
disebabkan PKP yang dilanjutkan. “Tujuan asal program Jualan Hasil Tani adalah bagi membantu petani
menjual hasil pertanian mereka yang sukar dipasarkan akibat PKP. “Secara tidak langsung pihak kami melalui PPK yang terbabit memborong
hasil pertanian daripada petani agar dapat memberi pulangan atas usaha mereka
dan tiada lambakan hasil pertanian. “Kerajaan menghargai usaha petani yang mampu memajukan pertanian
sekali gus menggalakkan ekonomi penduduk dan melonjakkan pendapatan
masing-masing,” katanya. Beliau berkata demikian semasa ditemui pada program Jualan Hasil Tani Terus
Dari Ladang, Bahagian Betong di hadapan Tasik Bandar Baharu Medan (Kanopi Night
Market) di sini semalam. Tambahnya, hasil tidak dapat disimpan lama kerana ia akan rosak dan bagi
mengelak ia menjadi rosak dan buruk Jabatan Pertanian berusaha membantu mereka
dengan membeli secara borong dan hari ini mereka berusaha untuk menjual kepada
pengguna dengan harga yang lebih murah. “Walau bagaimanapun aktiviti yang sama mungkin akan diteruskan namun
bergantung kepada produk yang dihasilkan dan jika ada hasil pertanian yang
mengalami lambakan pihak Jabatan Pertanian akan terus membantu. “Selain itu, ia juga bergantung kepada sambutan daripada pengguna yang
sanggup datang membeli, jika berterusan mungkin kita akan mengadakan lagi
program seperti ini nanti,” ujarnya. Petrus membayangkan untuk pelaksanaan program selepas tamat tempoh PKP akan
diteruskan jika ada sumber kewangan yang disalurkan daripada Kementerian
Pertanian dan Indusri Tani bagi memborong hasil daripada petani. Dalam pada itu, program yang dijadualkan bermula jam 10.00 pagi terpaksa
diawalkan berikutan sambutan daripada pengunjung yang datang seawal jam 8.30
pagi. 
See author's posts
